Frítíðin er virðismikil, og tað er óheppið, um hon verður oyðiløgd av sjúku o. ø. Tak handapotekið við heimanífrá og slepp undan óneyðugum trupulleikum. Tað er av týdningi, at handapotekið er samansett til ta ferðina, tú skalt, hvar tú skalt, og hvønn tørv tú hevur. Apotekið selur handapotekstaskur í tveimum støddum. Í handapotekstaskuni er m. a: Plástur Elastikbind/Studningsbind Klorhexidin til at reinsa sár Sproytur og kanylir Bløðruplástur, um tú fert at ganga nógv Sólverja Tablettir til magan Sproytur og kanylir Tað kann vera skilagott at hava sproytur og kanylir við, um ferðast verður til fjarskotnari lond, har reinførið í heilsuverkinum ikki er so gott. Egin heilivágur Tekur tú dagliga heilivág fyri til dømis astma, hjartað ella annað, skal tú minnast til at taka hann við á ferðina. Hygg at forskriftini í góðari tíð undan fráferð, so tú ert vís/ur í at hava nóg nógv til allan túrin. Hav altíð eitt sindur at taka til, um tað skuldi borið soleiðis á, at tú ikki sleppur heim til tíðina. Sama hvar ferðin gongur, er tað eitt gott hugskot at kanna, um ymiskar koppsetingar verða viðmæltar fyri tað ávísa landið, ferðast skal til. Tað kann t. d. vera fyri hepatitis (livrabruna), stívkrampa/difteri o. a. Koppsetingarviðmæli verða kannað við at fara inn á heimasíðuna hjá Statens Serum Institut, spyrja lækna ella spyrja á apotekinum. Um so er, at koppseting verður viðmæld til tað ávísa landið, verður tosað við læknan minst 6 vikur, undan at farið verður, so góð tíð er at koppseta seg. Hvussu goymi eg heilivágin? Hav altíð heilivágin í handviðførinum, tí onkur heilivágur kann vera óbrúkiligur av kuldanum í viðførisrúminum. Tú sleppur eisini undan, at neyðugur heilivágur liggur í kuffertinum, um flogfarið verður seinkað ella annað (sí Ferðast við heilivági). Pína Veikur pínustillandi heilivágur, sum inniheldur paracetamol ella ibuprofen, er altíð góður at hava við á ferðini. Leyst lív Góð ráð fyri at sleppa undan leysum lívi: Drekk ikki vatn úr krananum, men keyp vatn í fløsku. Hetta er eisini galdandi, tá tú bustar tenn. Ansa eftir ísterningunum (kanna, at teir eru ikki av vatni úr krananum). Halt teg frá mjólkarúrdráttum, sum ikki eru pasteuriseraðir. Flys grønmeti og frukt sjálv/sjálvur. Et ikki salat. Halt teg frá mati, ið verður seldur á t. d. torgum, uttan so at hann er hagreiddur í nógvum hita. Et bara mat, sum er kókaður ella steiktur. Gevið eisini gætur um fylgjandi matvarur: Skeljadjór (rá ella lættkókað), rátt grønmeti, kalda sós og dressing, mat, sum inniheldur rátt ella partvís rátt kjøt, sum ikki er gjøgnumsteikt. Vaska og sóttreinsa hendur tínar ofta og hvørja ferð, áðrenn tú etur. Byrja nakrar dagar fyri ferðina at taka mjólkarsýrubakteriur og halt fram, til ferðin er endað. Hesar kunnu hjálpa at halda javnvág í tarmfloraini. Gongur vanliga yvir av sær sjálvum eftir 3-5 døgum. Skuldi tað víst seg, at tú hóast alt fært leyst lív, er tað týdningarmikið, at tú drekkur nóg mikið, gjarna vætu við salti og sukuri. Harafturat kanst tú eta mat, ið er lættur at sodna so sum ristað breyð, keks og rivið súrepli. Ein møguleiki er, at tú tekur heilivág, ið inniheldur Loperamid (t. d. Imodium), sum steðgar krampunum í sodningarleiðini og tískil kann steðga leysum lívi. Tablettirnar kunnu brúkast frá 6 ára aldri og uppeftir, men Loperamid finst eisini flótandi. Hetta kann brúkast frá 2 ár og upp, men verður tó bert givið í samráði við lækna. Tú skalt hava forskrift til tað flótandi. Til akutt leyst lív skal Loperamid bert nýtast í mesta lagi 2 samdøgur, sí kunningarlepan. Serliga hjá barnafamiljum kann tað vera eitt gott hugskot at taka Revolyt ella Resorb við. Hetta er ávikavist pulvur ella brúsitablettir, sum verður upployst í vatni. Tað inniheldur salt og sukur, sum kann brúkast, tá tú t. d. fært vætutrot vegna leyst lív. Harðan maga Nøkur fáa’ akuttan’ harðan maga, tá tey ferðast. Tú kanst bøta um støðuna við at taka veikan, loysandi (tømandi) heilivág–men bert í styttri tíð. Tú kanst fyribyrgja hørðum maga við at eta trevjuríkan mat og drekka nóg mikið. Harumframt er gott fyri harðan maga, um tú ert kropsliga virkin. Um leiðin gongur til heit lond, er tað av størsta týdningi at fáa nóg mikið at drekka, tí tá sveittar tú illa. Bróstsviði Heilivágur fyri bróstsviða fæst í handkeypi. Serliga sterkt kryddaður matur, alkohol og kaffi elva til bróstsviða ella súr rop. Góð ráð: Et ikki 3-4 tímar fyri songartíð Sov við hevjaðum høvdalagi–einar 15-20 cm Skapilsi av vælindinunum ger, at magasýran hevur verri við at koma upp aftur, um tú svevur á vinstru lið Far ikki í trong klæði Fyribyrging og kynssjúkur Minst til fyribyrging. Hítin er framvegis einasta fyribyrging, sum verjir fyri kynssjúkum og samstundis forðar fyri at gerast við barn. Hav sjálv/ur hítir við fyri at vera vís í góðskuni. Tað er týdningarmikið, at hítirnar ikki liggja í sólini í høgum hita. Nýtir tú p-bollar, er tað eitt gott hugskot at hava við til nakrar dagar eyka. Ferðin heim kann jú verða seinkað. Gev eisini gætur, at leyst lív og spýggja kunnu gera, at p-bollarnir ikki eru virknir. Ovurviðkvæmi Ert tú ovurviðkvæmur/kvom, er tað eitt gott hugskot at kanna blómusáð-støðuna (pollen), har sum tú fert at ferðast, áðrenn farið verður. Tað kann gerast við at fara inn á www. polleninfo. org. Tað er gott, um tú ert í nøktandi viðgerð, áðrenn farið verður, og at tú tekur tín vanliga heilivág við. Ver fyrireikað/ur og kenn tað, ið elvir til títt ovurviðkvæmi. Mýggjabit Mýggjabitar kunnu haldast burtur við at smyrja skordýrafrávísandi evni á húðina. Um tú nýtir skordýra-ræðandi evni, sum t. d. Autan ®, so er týdningarmikið, at tú nýtir skamtin, ið er áskrivaður. Nýtir tú ov lítið, sært tú skjótt, at lítið hjálpir (nýt 6-8 pístr á hvønn undirarm).